KIRJALLINEN KYSYMYS E-0940/98

esittäjä(t): Antonios Trakatellis (PPE) komissiolle

(30 maaliskuuta 1998)

Aihe: Kozludoyn ydinvoimalan toiminta: Bulgarian ydinvoimariippuvuuden vähentäminen, turvallisuus ja suojelutoimet

Kun otetaan huomioon, että vuonna 1997 46 prosenttia Bulgarian energiatuotannosta tuotetaan ydinvoimalla, ja että Euroopan unionin ja Bulgarian väliseen sopimukseen, jolla annetaan 24 miljoonaa ecua 3- ja 4-yksikön turvallisuuden parantamiseen, sisältyy Bulgarian hallituksen sitoutuminen lopettaa kyseisen ydinvoimalan neljän ensimmäisen yksikön käyttö, kunhan tietyt korvaavia energialähteitä koskevat sopimusehdot täyttyvät, niin voiko komissio sanoa:

1. Milloin on tarkoitus sulkea Kozludoyn ydinvoimalan kaikkein vanhentuneimmat 1-4 -yksiköt, jotka muodostavat uhan Euroopan kansalaisille, ja erityisesti Kreikalle, joka sijaitsee vain 225 km mahdollisen ydinvoimaonnettomuuden tapahtumapaikalta?

2. Miten edistyy 5- ja 6-yksikköjen modernisointi sekä muut korvaavia energialähteitä hakevat ohjelmat, ja paljonko varoja EU on kohdistanut näihin tarkoituksiin?

3. Kuinka kauan 5- ja 6-yksiköt voivat jatkaa toimintaansa modernisoinnin jälkeen, kun otetaan huomioon, että ne edustavat vanhentunutta neuvostoteknologiaa?

4. Millä tavoin radioaktiivinen jäte kuljetetaan turvallisesti pois voimalasta? Mihin erityisiin toimiin on ryhdytty tai ryhdytään nestemäisen jätteen turvallista hävittämistä silmällä pitäen, kun tiedetään, että reaktorit ovat vesijäähdytteisiä, ja että pinta- sekä pohjaveden saastumisen vaara on olemassa? Kuinka lähellä yhteisön säännöstöä on Bulgarian ympäristönsuojelulainsäädäntö?

5. Mitä toimintaperiaatteita tai toimenpiteitä komissio on hyväksynyt - tai aikoo hyväksyä tulevaisuudessa - yhteistyössä Bulgarian hallituksen kanssa, jotta maan taloudellisesta tilanteesta johtuvaa jatkuvasti kasvanutta riippuvuutta ydinvoimasta voidaan vähentää?

Komission jäsenen Hans van den Broekinkomission puolesta antama vastaus

(14. toukokuuta 1998)

Bulgarian valtio ja Euroopan jälleenrakennus- ja kehityspankin (EBRD) ydinturvarahasto ovat allekirjoittaneet sopimuksen, joka koskee 24 miljoonan ecun suuruisen tuen myöntämistä Kozlodujin ydinvoimalan kolmos- ja nelosyksikön turvallisuuden parantamiseen. Yhteisö on yksi tuen antajista.

1. Sopimuksessa määrätään ykkös- ja kakkosyksikön toiminnan lopettamisesta heti, kun Chairan pumppuvoimalaitos toimii ja kun Kozlodujin ydinvoimalan viitos- tai kuutosyksikkö on nykyaikaistettu. Kolmos- ja nelosyksikön toiminta lopetetaan, kun energiantuotantotilanne sen sallii tai kun Kozlodujin viitos- ja kuutosyksikkö on nykyaikaistettu ja kun Sofian, Kostovin ja Republikan kaukolämpökeskukset on muutettu lämmön ja sähkön yhteistuotantolaitoksiksi.

2. Bulgarian valtio on allekirjoittanut sopimuksen viitos- ja kuutosyksikön nykyaikaistamishankkeen valmistelevasta vaiheesta. Valmistelu- ja suunnitteluvaihe on meneillään, ja töiden olisi tarkoitus alkaa viitososuuden päättymisen aikana kesällä 1998. Bulgaria on pyytänyt Euratomilta 100 miljoonan ecun suuruista lainaa. Komissio valmistelee parhaillaan asian käsittelemistä varten tarvittavia asiakirjoja.

3. Kozlodujin ydinvoimalan viitos- ja kuutosreaktori ovat VVER 1000-reaktoreita, joita pidetään edistyneimpinä neuvostoreaktoreina. Asiantuntijoiden mukaan reaktoreiden turvallisuus voidaan saattaa länsimaiselle tasolle. Kyseisen reaktorityypin alkuperäinen elinikä on 30 vuotta.

4. Kun komissio tarkastelee Bulgarian Euratom-lainahakemusta, se tutkii myös ympäristöön liittyviä säteilykysymyksiä osana monia muita huomioon otettavia tekijöitä.

5. Yhteisön energiapolitiikan mukaisesti komissio katsoo, että ydinvoiman osuus Bulgarian energiantuotannosta on kansalliseen päätösvaltaan kuuluva asia. Kansainvälisiä ympäristö- ja turvallisuusnormeja ja -velvoitteita on kuitenkin noudatettava. Nämä politiikat ja ensisijaiset tavoitteet otetaan huomioon yhteisön ja Bulgarian liittymiskumppanuudessa, jonka komissio hyväksyi 25. maaliskuuta. Kumppanuudessa vahvistetaan lyhyen aikavälin ensisijaiseksi tavoitteeksi kattavan ja pitkän aikavälin energiastrategian laatiminen, ydinturvallisuusstandardien noudattaminen ja realistinen aikataulu ydinturvarahastosopimuksessa annettujen tiettyjen yksikköjen sulkemista koskevien sitoumusten täytäntöönpanolle. Näihin asiakokonaisuuksiin kuuluvat valtion tehtävien ja rakenteiden uudelleenjärjestely, jotta politiikka ja sääntely voidaan erottaa selvemmin kaupallisesta energian jakelusta, tuotannosta ja hankinnasta, tosiasiallisen kilpailun käyttöönotto, kustannukset kattavan hinnan määrittäminen lämmitykselle ja energialle, alojen ristikkäistukien ja laskujen maksamatta jättämisen lopettaminen, energiatehokkuuden edistäminen, yhteisön ympäristöstandardien ja turvallisuusvaatimusten noudattaminen sekä alueellisiin sähkö-, kaasu- ja öljyverkkoihin tehtyjen Bulgarian liittymien parantaminen.

Yhteisö antoi yli 70 miljoonaa ecua avustuksia vuosina 1991-1996 tärkeiden tavoitteiden ja lyhyen aikavälin hätätoimenpiteiden toteuttamista varten perinteisen energian alalla. Ydinturvallisuuden parantamiseen on myönnetty lisäksi lähes 50 miljoonaa ecua. Tulevaisuudessa voitaisiin sopia merkittävästä yhteisön yhdessä muiden avunantajien kanssa toimittamasta teknisestä ja taloudellisesta avusta. Avun toimittaminen edellyttää kuitenkin edellä esitetyt näkökohdat kattavan laajan energiapolitiikan hyväksymistä ja täytäntöönpanoa kansallisella tasolla sekä ydinturvarahastosopimuksen tavoitteiden noudattamista.